Návrh STANOVISKO RADY k programu ekonomického partnerstva Španielska /* COM/2013/0902 final - 2013/0393 (NLE) */





2013/0393 (NLE) Návrh STANOVISKO RADY k programu ekonomického partnerstva Španielska RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) č. 473/2013 z 21. mája 2013[1] o spoločných ustanoveniach o monitorovaní a posudzovaní návrhov rozpočtových plánov a zabezpečení nápravy nadmerného deficitu členských štátov v eurozóne, a najmä na jeho článok 9 ods. 4, so zreteľom na návrh Európskej komisie, keďže: (1) Pakt stability a rastu je zameraný na zabezpečenie rozpočtovej disciplíny v celej Únii a stanovuje rámec na predchádzanie a nápravu nadmerného deficitu verejných financií. Jeho cieľom sú zdravé verejné financie ako prostriedok posilňovania podmienok pre cenovú stabilitu a pevný udržateľný rast podopretý finančnou stabilitou, čím sa podporí dosahovanie cieľov Únie v oblasti udržateľného rastu a tvorby pracovných miest. (2) V nariadení Európskeho parlamentu a Rady (EÚ) č. 473/2013 z 21. mája 2013 o spoločných ustanoveniach o monitorovaní a posudzovaní návrhov rozpočtových plánov a zabezpečení nápravy nadmerného deficitu členských štátov v eurozóne sa uvádzajú ustanovenia o posilnenom monitorovaní rozpočtových politík v eurozóne a zabezpečuje sa, aby národné rozpočty boli v súlade s usmerneniami hospodárskej politiky vydanými v kontexte Paktu stability a rastu a európskeho semestra. Keďže čisto rozpočtové opatrenia by nemuseli postačovať na zabezpečenie trvalej nápravy nadmerného deficitu, môžu byť potrebné ďalšie politické opatrenia a štrukturálne reformy. (3) V článku 9 nariadenia (EÚ) č. 473/2013 sa stanovujú podmienky realizácie programov ekonomického partnerstva, ktoré majú predložiť členské štáty eurozóny v rámci postupu pri nadmernom deficite. Stanovením plánu opatrení s cieľom prispieť k účinnej a trvalej náprave nadmerného deficitu by sa v programe ekonomického partnerstva mali podrobne uviesť najmä hlavné fiškálno-štrukturálne reformy, predovšetkým tie, ktoré sa týkajú zdaňovania, dôchodkového a zdravotného systému a rozpočtových rámcov, ktoré budú nápomocné pri trvalej náprave nadmerného deficitu. (4) Rada 27. apríla 2009 prijala rozhodnutie podľa článku 104 ods. 6 zmluvy, ktorým sa v prípade Španielska začína postup pri nadmernom deficite. Rada 21. júna 2013 prijala revidované odporúčanie podľa článku 126 ods. 7 v kontexte nadmerného deficitu, ktorý sa začal pred nadobudnutím účinnosti nariadenia (EÚ) č. 473/2013. (5) Španielsko 1. októbra 2013, teda v lehote stanovenej v článku 9 ods. 3 a článku 17 ods. 2 nariadenia (EÚ) č. 473/2013, predložilo Komisii a Rade program ekonomického partnerstva, v ktorom sa stanovujú najmä fiškálno-štrukturálne reformy zamerané na zabezpečenie účinnej a trvalej nápravy nadmerného deficitu. Program ekonomického partnerstva zahŕňa opatrenia zamerané na vykonanie odporúčaní pre jednotlivé krajiny, ktoré Rada adresovala Španielsku 9. júla. Tieto opatrenia sú zoskupené do týchto cieľov: i) diferencovaná fiškálna konsolidácia, ktorá bude podporovať rast (odporúčania 1 a 2); ii) obnova úverových podmienok poskytovania úverov hospodárskym subjektom (odporúčanie 3); iii) boj proti nezamestnanosti a sociálnym dôsledkom krízy (odporúčania 4, 5 a 6); iv) upevnenie konkurencieschopnosti a rastu (odporúčania 7 a 8) a v) modernizácia verejnej správy (odporúčanie 9). (6) Fiškálno-štrukturálne opatrenia, ktoré Španielsko plánuje zaviesť, sú tieto: i) prísne monitorovanie vývoja rozpočtu na regionálnej a miestnej úrovni; ii) zriadenie nezávislej fiškálnej inštitúcie; iii) zníženie výdavkov na zdravotnú starostlivosť a verejnú správu; iv) odstránenie nedoplatkov z obchodného styku vo verejnom sektore; v) zníženie cenovej zotrvačnosti vo verejných výdavkoch a príjmoch; vi) udržateľnosť dôchodkov; vii) zjednodušenie a posilnenie efektívnosti daňového systému v Španielsku; viii) boj proti tieňovej ekonomike a ix) zvýšenie efektívnosti verejnej správy. Ak sa tieto opatrenia účinne vykonajú, dá sa očakávať, že prispejú k trvalej náprave nadmerného deficitu v Španielsku. (7) V programe ekonomického partnerstva Španielska sa takisto vyhodnocuje pokrok dosiahnutý pri zlepšovaní monitorovania regionálnych financií v súlade s organickým zákonom o rozpočtovej stabilite, fondom likvidity regiónu a režimom platby dodávateľov. Nezohľadňujú sa v ňom však ďalšie kroky na posilnenie prísneho a transparentného presadzovania preventívnych a nápravných opatrení stanovených v rámci organického zákona o rozpočtovej stabilite, napríklad prostredníctvom včasného zverejňovania štvrťročných hodnotiacich správ hospodárskych a finančných plánov regiónu (EFP), ani uplatnenia alebo neuplatnenia sankcií voči subjektom, ktoré nedodržiavajú pravidlá. (8) Zriadenie nezávislej fiškálnej inštitúcie v súlade s požiadavkami nariadenia (EÚ) č. 473/2013 by malo prispieť k zlepšeniu monitorovania španielskych verejných financií a k včasnému odhaľovaniu odchýlok od rozpočtových cieľov. Nezávislá fiškálna inštitúcia bude takisto poskytovať poradenstvo k aktivácii preventívnych opatrení, nápravných opatrení a opatrení na presadzovanie stanovených v organickom zákone o rozpočtovej stabilite, ako aj k vymedzeniu fiškálnych cieľov v regiónoch. Niektoré inštitucionálne ustanovenia na zabezpečenie funkčnej a operačnej nezávislosti rady v existujúcom návrhu by však mali byť prísnejšie, najmä vzhľadom na pomerne krátke funkčné obdobie predsedu. (9) Aj keď sa v programe ekonomického partnerstva nehovorí o predkladaní plánov komplexného systematického preskúmania hlavných výdavkových položiek, ako sa uvádza v odporúčaniach pre jednotlivé krajiny do marca 2014, opatrenia na racionalizáciu výdavkov na zdravotnú starostlivosť, politiku zamestnanosti (pozri aj odôvodnenie 14 o boji proti daňovým podvodom) a na verejnú správu poskytujú informácie o niektorých kľúčových výdavkových položkách. Vzhľadom na výdavky na zdravotnú starostlivosť by revízia balíka výhod a referenčných cien farmaceutických výrobkov a zavedenie centralizovanej nákupnej platformy dodávok v oblasti zdravotnej starostlivosti mohlo viesť k efektívnejšiemu využívaniu verejných zdrojov. V súvislosti s verejnou správou sa od reforiem očakáva, že počas trojročného obdobia sa vďaka nim vytvoria úspory zo zvýšenia celkovej efektívnosti, najmä odstránením duplicitných administratívnych štruktúr, zjednodušením režijných nákladov, racionalizáciou takzvanej „inštitucionálnej“ správy, ako aj reformovaním miestnych subjektov. Na realizáciu očakávaných úspor sa požaduje prísne monitorovanie a presadzovanie všetkých týchto opatrení. Pre zabezpečenie zvýšenia efektívnosti v strednodobom horizonte je takisto kľúčové regionálne vlastníctvo reformy verejnej správy. (10) Prebiehajúca revízia organického zákona o rozpočtovej stabilite je zameraná na posilnenie právomocí ministerstva financií týkajúcich sa monitorovania situácie v oblasti hotovosti a nedoplatkov na rôznych úrovniach verejnej správy. Cieľom je odstrániť nedoplatky obchodného dlhu vo verejnom sektore a vyhnúť sa tomu, aby akumulácia obchodného dlhu vytvárala riziká pre finančnú udržateľnosť akejkoľvek danej verejnej správy. Prostredníctvom návrhu zákona ako takého sa posilňuje fiškálna disciplína vo všetkých subsektoroch verejnej správy. (11) Návrh zákona o deindexácii sa zameriava na ukončenie systémov indexácie v spravovaných cenách a poplatkoch. Existujúce mechanizmy týkajúce sa kolektívneho vyjednávania, nástrojov finančného sektora a dôchodkov sú z pôsobnosti zákona vylúčené, pričom dôchodkové systémy sú predmetom osobitnej reformy (pozri nižšie). Po nadobudnutí účinnosti zákona je pravdepodobné, že sa vytvoria určité fiškálne úspory, pričom zákon súčasne prispeje k zníženiu druhotných účinkov na ceny a podporí kúpnu silu a konkurencieschopnosť. (12) Významné sú najnovšie aj plánované zmeny v dôchodkovom systéme. Navrhovaná regulácia faktora udržateľnosti a nový vzorec valorizácie dôchodkov – spolu s reformou týkajúcou sa predčasného odchodu do dôchodku prijatou v marci – sú dôležité kroky na zlepšenie udržateľnosti verejných financií a na získanie kontroly nad rýchlo rastúcimi výdavkami na dôchodky. (13) Vzhľadom na systematické skúmanie daňového systému (odporúčanie 2) sa program ekonomického partnerstva týka záverov skupiny expertov, ktoré budú predložené vo februári 2014 a ktoré bude neskôr hodnotiť vláda. V tomto dokumente sa takisto predkladajú opatrenia (ako nová daň z fluorovodíka) v reakcii na odporúčanie prijať ďalšie kroky v oblasti ekologického zdaňovania. (14) Program ekonomického partnerstva sa takisto týka opatrení na boj proti daňovým podvodom a nelegálnej práci okrem iného vrátane ročného plánu daňových a colných kontrol, ktorý má byť prijatý začiatkom roku 2014, ako aj pokračujúceho vykonávania plánu proti podvodom v oblasti zamestnávania a sociálneho zabezpečenia). Očakáva sa, že toto úsilie prinesie ďalšie príjmy, čo prispeje k úsiliu o fiškálnu konsolidáciu. (15) Významná pozornosť sa v rámci programu ekonomického partnerstva venuje otázkam trhu práce vrátane hodnotenia reformy trhu práce z roku 2012, prebiehajúcej reformy aktívnych politík trhu práce, vykonávania stratégie zameranej na zamestnanosť a podnikanie mladých ľudí a zavedenia verejno-súkromných partnerstiev do služieb zamestnanosti. Neexistujú však žiadne konkrétne plány na ďalšiu modernizáciu verejných služieb zamestnanosti nad rámec spolupráce so súkromnými agentúrami sprostredkujúcimi zamestnanie. Po zhodnotení reformy trhu práce z roku 2012 sa v programe ekonomického partnerstva navyše nepredpokladajú opatrenia na ďalšie posilnenie uvedenej reformy. Vzhľadom na to sa zdá, že vďaka reforme sa upevnila vnútorná flexibilita firiem a zmiernenie mzdových požiadaviek, čím sa za rovnakých podmienok obmedzujú straty zamestnanosti. (16) Reformy na trhoch s výrobkami a službami sa takisto uberajú správnym smerom. Program ekonomického partnerstva poskytuje informácie o takých opatreniach, ako je návrh zákona o záruke jednotného trhu, návrh zákona o profesionálnych službách a zákon o podnikaní. V programe ekonomického partnerstva sa okrem toho zdôrazňujú opatrenia na zníženie deficitu sadzby vyplývajúceho z tarifných cien elektrickej energie. Táto reforma, ktorú ešte treba ukončiť, by mohla pomôcť pri zvládaní dlhu spojeného so sadzbami elektrickej energie, ako aj súvisiacich podmienených záväzkov pre verejné financie, PRIJALA TOTO STANOVISKO: Program ekonomického partnerstva Španielska predložený Komisii a Rade 1. októbra 2013 zahŕňa vo všeobecnosti primeraný súbor fiškálno-štrukturálnych reforiem, ktoré by mali podporiť účinnú a trvalú nápravu nadmerného deficitu. V programe ekonomického partnerstva sa potvrdzuje plán a harmonogram fiškálnych reforiem a ostatných štrukturálnych reforiem zahrnutých do národného programu reforiem a programu stability na rok 2013 a v niektorých prípadoch sa poskytujú podrobnejšie informácie o obsahu opatrení a ich očakávanom priebehu. Niektoré odporúčania Rady sú však zatiaľ len čiastočne podporené konkrétnymi opatreniami. To je napríklad prípad systematického skúmania hlavných výdavkových položiek s cieľom zlepšiť efektívnosť verejných výdavkov (podľa odporúčania 1). Pokiaľ ide o preskúmanie daňového systému (odporúčanie 2), program ekonomického partnerstva sa týka hlavne záverov skupiny daňových expertov plánovanej na február 2014. Vo väčšine prípadov ešte treba prijať reformy a / alebo ich v plnej miere vykonať, pretože ich pohotové a úplné vykonanie je kľúčom k úspechu programu ekonomického partnerstva. Komisia a Rada budú vykonávanie reforiem monitorovať v kontexte európskeho semestra. V Bruseli Za Radu predseda [1] Ú. v. EÚ L 140, 27.5.2013, s. 11.